
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara membrilor grupului Pro Musica: Vasile Dolga (post-mortem), Horea Crișovan, Bogdan Oliver Nagy, Grigore Bujor Hariga, Doru Apreotesei, Dietrich Krauser, Eugen Dorel Titz, Mario Florescu și Marian Odangiu

Având în vedere Referatul de aprobare al proiectului de hotărâre cu nr. TMI2023 – 015358 din 12.11.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara membrilor grupului Pro Musica, 

În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:

Astăzi, grupul Pro Musica este mai cu seamă cunoscut pentru piesa “Timișoara”, devenită Imnul Oficial al Municipiului Timișoara. Ȋnsă povestea și cariera grupului este una complexă. Punctăm ȋn cele ce urmează câteva momente importante din biografia grupului. Ȋn acest an, s-a ȋmplinit o jumătate de secol de la primul concert public al grupului Pro Musica, susținut pe scena Liceului Pedagogic din orașul nostru. Printre primele piese ale grupului se numără “Glossa” (pe versurile lui Mihai Eminescu), “Cocorii” și “Noul calendar”. Fondatorul, Ilie Stepan, i-a avut inițial alături pe Doru Apreotesei, Dorel-Eugen Titz și Erlend Krauser și ȋmpreună, au compus prima operă folk din România, intitutală “Creanga de cireș”, care ȋnsă nu va fi imprimată niciodată.
După un hiatus, grupul este reȋnființat ȋn 1978 și reorientat, de la folk spre rock progresiv. Printre primele succese după acest moment, putem aminti piesa “Poarte de foc”, compusă de Dietrich “Dixie” Krauser pe textul lui Ștefan Dandu și ȋnregistrată la Spectacolul-concurs al formațiilor vocal-instrumentale “Club A”, imprimat de Casa de discuri Electrecord ȋn 1981. 
Ȋn componența formației de atunci se regăseau Nicolae Krakovski, Vasile Dolga, Șerban Lupu și Ilie Stepan. În 1986, grupului Pro Musica îi este dedicată una dintre fețele albumului Formații Rock 9, material apărut în cadrul seriei Formații rock, editată de Electrecord. Cele patru piese ale grupului timișorean incluse pe acest disc sunt: „Logica timpului”, „Și dacă...”, „Metamorfoză” și „Pasărea P” (ultima cunoscută și ca „Proteul pasăre”). Solist vocal este Ionel Nae Tarnoczi, la chitară solo Bujor Grigore Hariga i se alătură lui Ilie Stepan; la bas – Richard Schöring, la baterie Vasile Dolga, iar la claviaturi – Antoniu (Tino) Furtună. Dintre versurile pieselor, cu excepția unele continuă să aparțină lui Eminescu, iar Marian Odangiu semnează altele, precum balada „Și dacă...”. Păstrarea legăturii de creație cu opera poetului național al României devine o marcă recognoscibilă a grupului ȋn anii ce urmează.
Cel mai cunoscut material discografic al trupei apare ȋn 1988, la casa de discuri Electrecord și se numește “Rockul baroc”. Ȋn noua formulă a grupului apar Tic Petroșel, ca solist vocal, și Christian Podratsky la ghitară bas. Curând după acest moment izbucnește Revoluția din decembrie. Ȋn 1990, grupul ȋnregistrează pe un disc single editat ȋn Austria piesa “Timișoara”, dedicată curajului și speranțelor ȋmpărtășite de români ȋn vâltoarea acelor evenimente. Marian Odangiu semnează versurile, asătzi bine cunoscute timișorenilor. Pro Musica își întrerupe activitatea în 1993, după un concert aniversar la care participă mulți dintre foștii membri și are loc la Sala “Olimpia” din Timișoara. Ȋn anii următori, Ilie Stepan se concentrează pe munca de studio și pe muzică de fuziune - sub titulatura Stepan Project.
Ȋn anul 2014, trupa revine ȋn atenția publicului cu un concert memorabil pe scena Filarmonicii Banatul. Concertul este imprimat și va face obiectul unui dublu DVD, intitulat Pro Musica 41: Live in Timișoara. Ȋn 2015, cu o zi ȋnainte de lansarea oficială a dublului disc pe scena Consiliuui Județean Timiș, grupul susține un concert inedit ȋn curtea principală a Penitenciarului “Popa Șapcă” din Timișoara, sub genericul “Și ȋntre ziduri sunt inimi!” Concertul este inclus în calendarul acțiunilor culturale de candidatură a orașului  la titlul de Capitală Europeană a Culturii, și se regăsește pe un alt DVD – Live in Prison – publicat în 2016.
Pe lângă muzicienii menționați mai sus, grupul Pro Musica a reunit, de-a lungul istoriei sale, și alți muzicieni de marcă ai orașului. Printre aceștia, Mario Florescu, Erlend Krauser, Mihai (Miși) Farcaș ȋn locul lui Vasile Dolga Eugen-Dorel Titz și ghitaristul extraordinaire Horea Silviu Crișovan. Ȋi prezentăm mai jos, cu titlu succint, pe cei nouă membri ai grupului a căror activitate muzicală le este astăzi familiară iubitorilor de muzică din Timișoara.
Vasile Dolga s-a născut la 15 iunie 1955 la Timișoara. A trecut la cele veșnice ȋn anul 2019. Biografia sa este foarte bogată: a studiat percuția la Școala Populară de Artă; a fost baterist ȋn mai multe formații timișorene, cum ar fi grupul Amicii – al casei de Cultură a Studenților din Timișoara (1972-1981), alături de muzicienii Liviu Râmneanțu, Doru Apreotesei, Dietmar Hepp și Gunter Reininger. Ȋntre 1981 și 1993, a activat ȋn Pro Musica, condusă de Ilie Stepan. A cântat pe mai toate marile scene ale României, și ȋn 1987 a fost ales “cel mai bun baterist din țară la secțiunea rock” (referendumul revistei “Cronica”). Ȋntre 1986 și 1998, a activat ca meloterapeut la Spitalul de Psihiatrie din Jebel. Ȋn 1993, a ȋnceput o intensă activitate muzicală alături de cunoscuții români Dan Ionescu, Bela Kamocsa, Horia Făgărășanu, participând la multe festivaluri din țară și străinătate. Ȋn 2004, a primit Diploma de Excelență din partea Primăriei Municipiului Timișoara, pentru ȋntreaga activitate muzicală și promovarea imaginii orașului ȋn lume. Orientându-se tot mai mult spre jazz, din anul 2021, a fost bateristul trupei Bega Blues Band, cu care a concertat ȋn multe turnee și concerte din țară și străinătate și a realizat – pentru TVR – ciclul de emisiuni pentru copii “Ritm Show”. Ȋntre 2009 și 2013, la invitația Institutului cultural Român, a cântat ȋmpreună cu membrii grupului Bega Blues Band la Lisabona, Londra, ȋn Cehia, Ungaria și Germania. De asemenea, a fost sonorizator la Teatrul Național Timișoara (pentru care a realizat percuție live și ȋnregistrări cu piesele “Ubu Rege”, “Insula”, “Livada cu vișini”, “Yvonna, principesa Burgundiei”) și regizor tehniuc al Teatrului de Păpuși din Timișoara. 
Domnul Grigore-Bujor Hariga este născut la Timișoara, la 22 februarie 1949. A absolvit Colegiul Bănățean și Facultatea de Fizică a Universității de Vest (ȋn 1972). A activat de-a lungul anilor ca ghitarist, compozitor, orchestrator și profesor de ghitară. A făcut parte din formațiile studențești Stix, Omicron și Syrynx, iar ȋn anul 1981, a devenit membru al grupului Pro Musica. A susținut turnee ȋn țară și străinătate și a participat la editarea mai multor materiale discografice ale formației, din componența căreia face parte și astăzi. Ca muzician, și-a pus nu o dată activitatea ȋn slujba unor eforturi caritabile, cu scop umanitar, ori pentru cinstirea eroilor Revoluției din Decembrie ‘89. A colaborat la proiecte de muzică de teatru și ȋn diverse proiecte muzicale timișorene, dar ghitara sa se aude cel mai inconfundabil ȋn Imnul Oficial al Municipiului Timișoara. Bujor Hariga este un simbol al școlii rock timișorene, mulți dintre muzicienii generațiilor mai tinere fiindu-i recunoscători astăzi pentru ajutor, ghidaj și sprijin ȋn activitatea concertistică.
Domnul Dorel-Eugen Titz actor al Teatrului Național din Timișoara, este cunoscut astăzi mai mult sub numele de scenă, Doru Eugen Iosif. S-a născut ȋn orașul nostru la 14 mai 1953. Este membru fondator al grupului Pro-Musica din 1973, coautor și textier a mai multor compoziții ale formației. Printre acestea, mai sus-amintita operă folk “Creanga de cireș”, pentru care, ȋn 1974, i s-au decernat premiul revistelor Amfiteatru și Viața Studențească la Festivalul Național al Artei Studențești. Pe lângă activitatea vocală și ca flautist alături de Pro Musica, este recunoscut, ca actor, prin numeroase recitaluri; de asemenea, și-a legat numele de compoziții muzicale pentru teatru. Ȋn teatru, muzică, expoziții de artă, Doru Eugen Iosif este asociat spiritului creativ al Timișoarei.
Domnul Marian Odangiu este un critic literar, eseist, poet și ziarist născut la 16 mai 1954 la Turda, județul Cluj. A făcut școala la Timișoara, unde a absolvit Liceul “Constantin Diaconovici Loga” și Facultatea de Filologie a Universității din Timișoara, la secția română-latină. Printre activitățile ȋn care s-a afirmat de-a lungul anilor, putem aminti pe cea de profesor de limba română și latină, referent literar la Uniunea Scriitorilor din România – Filiala Timișoara, Director al Televiziunii Timișoara, Director de program la Radio Vest Timișoara (și membru fondator al acestuia). Ca activitate didactică, a funcționat ca lector la Facultatea de Jurnalistică a Universității Banatul din Timșioara, Profesor asociat la Facultatea de Jurnalistică Tibiscus din Timișoara, președinte al Fundației Vest pentru Jurnalism Regional și Euroregional (din 1999 până ȋn prezent). A organizat și coordonat 18 ediții anuale ale Programului Transfrontalier România-Serbia de perfecționare ȋn domeniul jurnalisticii - “Probitas”. Este și autorul textului piesei “Timișoara” a grupului Pro Musica, devenită Imnul Oficial al Municipiului Timișoara. A colaborat la numeroase reviste literare, i s-au publicat șase volume de literatură proprii, a scris scenarii și librete, și versuri nu doar pentru Pro Musica, ci și pentru formațiile Sfinx, Post Scriptum și Gramofon. A obtinut numeroase premii pentru critica sa literară și activitatea jurnalistică și Premiul Uniunii Scriitorilor pentru poezie ȋn anul 2002.
Domnul Doru Apreotesei este un compozitor, pianist, claviaturist și orchestrator născut ȋn 1954 la Timișoara. A studiat la școala de muzică din Timișoara și a absolvit Liceul “Constantin Diaconovici Loga” și facultatea de Muzică din Timișoara. Ca muzician profesionist, având la baza educației muzica clasică, a explorat de-a lungul anilor multiple genuri, de la folk la pop și jazz. Face parte din grupul Pro Musica, ca membru fondator – fiind pe scenă la primul concert al formației ȋn 1973; a continuat colaborările cu Ilie Stepan, și ȋn formula Stepan Project. De-a lungul timpului, a făcut parte din grupurile Gramofon, Post Scriptum, Sfinx, a colaborat cu Mircea Baniciu, Alexandru Andrieș, Nicu Alifantis, Erlend Krauser și mulți alții. Din 1985, trăiește ȋn Suedia, unde ȋși continuă bogata activitate muzicală, ȋn nume propriu, dar și ȋn colaborare cu mulți artiști suedezi. A urcat pe marile scene ale Jazz-ului românesc și internațional. Din 2001, colaborează și cu grupul Partizan, ȋn concerte și pentru imprimări. 
Domnul Dietrich Krauser  s-a născut la 24 septembrie 1959, la Timișoara. După școala primară ȋn limba germană (ȋn cartierul Freidorf), a urmat cursurile Liceului de Muzică Ion Vidu, la secția contrabas. Ca urmare a ȋncercării de trecere a frontierei ȋn 1977, a fost repartizat la Unitatea militară de muncă din Valea Seacă (Canalul Dunăre- Marea Neagră).  Ȋn 1985, a reușit să plece definitiv ȋn Germania. Activitatea sa muzicală este prodigioasă. Ca basist și contrabasist, a cântat cu grupurile Phoenix, Pro Musica, LM Blues Band, KPK cu Mircea Florian (Florian din Transilvania) și Stepan Project. Ȋn Germania, a fost basist colaborator pentru opt grupuri muzicale. Ȋn formația Phonenix a fost și solist vocal. A desfășurat și activitate compozițională, pentru grupurile Sector 3 și Metamorf. O vreme, a fost și profesor de pian, și producător. Este autorul a trei albume ca muzician solo, lansate ȋntre 1999 și 2023.
Domnul Mario Florescu s-a năcut la 30 septembrie 1967 la Oravița. A absolvit Academia de Muzică “Gheorghe Dima” din Cluj-Napoca. Ȋn 1991, ȋnființează cvartetul de muzică contemporană “Pro Musica Nova”, cu care a fost prezent pe scenele festivalurilor naționale și internaționale de profil. Ȋn 1994 devine membru fondator al faimosului grup clujean Shabah, cu care obține numeroase premii la importante concursuri de jazz din Europa. Este solicitat de maestrul Harry Tavitian ȋn proiectul “Orient Express”, ȋn care activează și astăzi, concertând nu doar pe continent, ci chiar peste ocean (Washington: Smithsonian Folk-Live Festival). Ȋn grupul Pro Musica, a fost solicitat datorită calităților sale vocale, ȋn perioada 1987 – 1992. Implicarea sa generoasă ȋn activitatea didactică ȋi este răsplătită cu numeroase premii obținute de elevii săi la Olimpiade și concursuri de specialitate. Ȋn prezent este profesor de percuție la Colegiul de Arte “Sabin Drăgoi” din Arad. Colaborează permanent cu artistul Ștefan Hrușcă și, de asemenea, este un colaborator constant al Filarmonicii de Stat din Arad (ca percuționist). 
Domnul Horea Silviu Crișovan s-a născut la Timișoara, la 22 februarie 1973. Este chitarist, compozitor, orchestrator și membru al Pro Musica din anul  2014. Numele său este consacrat și prin activitatea desfășurată ȋn cadrul unor grupuri muzicale precum VanDerCris, TM Groove, Ilie Stepan și Horea Crișovan Duo, Abra, HC Acoustic Trip. Ca ghitarist de studio, a colaborat la ȋnregistrări pentru teatru, film, sound-design, reclame, jingles-uri de radio, este creditat pentru numeroase compoziții, și figurează pe aproape 1000 de producții muzicale. Publicul timișorean ȋl recunoaște ca unul dintre cei mai prolifici, versatili și spectaculoși virtuozi ai ghitarei, la nivel național. Pe lângă acestea, activitatea sa concertistică și implicarea sa civică, umanitară ȋl recomandă a nume de prim rang ȋn peisajul muzical al orașului.
Domnul Bogdan Nagy s-a născut la Timișoara la data de 2 iulie 1974. Ȋn perioada 1989 – 1993, a urmat cursurile Liceului de Arte Plastice din Timișoara, apoi ale Facultății de Arte Plastice din Belgrad, iar ȋntre 1999-2001 – ale Facultății de Arte Plastice din Timișoara. Și-a ȋnceput cariera muzicală ȋn 1991, cântând la muzicuță, dar mai ales ca solist vocal al formațiilor: Graffiti, Crossroads, Quo Vadis, Burning Table, Oxygen, Pro Musica, Eugen Caminschi & Bogdan Nagy, alăuri de care a avut numeroase concerte, au participat la festivaluri și au realizat ȋnregistrări audio-video. Din octombrie 2014, este solist vocal al grupului Pro Musica.

Muzicienii mai sus prezentați sunt nume sonore ale muzicii timișorene. Pe lângă asocierea lor cu grupul Pro Musica - grupul căruia ȋi datorăm Imnul Timișoarei, dăruirea pentru artă, consecvența ȋn muncă și nivelul de prestigiu al carierelor pe care le-au construit vorbesc de la sine.

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara membri ai grupului Pro Musica: Vasile Dolga (post-mortem) Horea Crișovan, Bogdan Oliver Nagy, Grigore Bujor Hariga, Doru Apreotesei, Dietrich Krauser, Eugen Dorel Titz, Mario Florescu și Marian Odangiu îndeplineşte condiţiile pentru a fi supus dezbaterii şi aprobării plenului Consiliului Local.

